KOMISIJOS REGLAMENTAS (EB) Nr. 1161/2009
2009 m. lapkričio 30 d.
iš dalies keičiantis Europos Parlamento ir Tarybos reglamento (EB) Nr. 853/2004 II priedo nuostatas dėl maisto grandinės informacijos, kuri turi būti pateikta skerdyklas eksploatuojantiems maisto tvarkymo subjektams
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 10 straipsnio 1 dalį,
kadangi:
(1)
Reglamente (EB) Nr. 853/2004 nustatomos konkrečios gyvūninės kilmės maisto produktų higienos taisyklės. Tiksliau, minėto reglamento II priedo III skirsnyje reikalaujama, kad skerdyklas eksploatuojantys maisto tvarkymo subjektai turi prašyti, gauti, tikrinti maisto grandinės informaciją apie visus gyvūnus, kurie vežami arba vežtini į skerdyklą, išskyrus laukinius medžiojamuosius gyvūnus, ir, atsižvelgdami į tą informaciją, imtis veiksmų.
(2)
Šio skirsnio 2 punkte nustatyta, kad tiems subjektams maisto grandinės informacija turi būti perduota ne vėliau kaip 24 valandos prieš gyvūnams patenkant į skerdyklą, išskyrus šio skirsnio 7 punkte minimas aplinkybes. 7 punktu nustatyta, kad, kompetentingai institucijai leidus, tą informaciją galima pateikti tuo pat metu, kada tame punkte nurodyti gyvūnai atvežami į skerdyklą, o ne likus bent 24 valandoms iki gyvūnų atvežimo.
(3)
Kadangi maisto grandinės informacijos teikimas maisto tvarkymo subjektams yra naujas reikalavimas, įvestas Reglamentu (EB) Nr. 853/2004, pereinamasis laikotarpis visapusiškai įvykdyti šį reikalavimą nustatytas 2005 m. gruodžio 5 d. Komisijos reglamentu (EB) Nr. 2076/2005, nustatančiu pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti (2).
(4)
Sklandus maisto grandinės informacijos perdavimas iš ūkio į skerdyklą visų pirma užtikrinamas Reglamento (EB) Nr. 2076/2005 8 straipsnio 2 dalies nuostata, leidžiančia nukrypti nuo Reglamento (EB) Nr. 853/2004 II priedo III skirsnio 2 punkte nustatyto reikalavimo perduoti maisto grandinės informaciją ne vėliau kaip 24 valandos prieš gyvūnams patenkant į skerdyklą, jeigu kompetentinga institucija leidžia ir jeigu tai netrukdo siekti to reglamento tikslų.
(5)
Patirtis parodė, kad kompetentingoms institucijoms leidus kiekvienu atskiru atveju spręsti, kada maisto grandinės informacija gali būti siunčiama į skerdyklą kartu su gyvūnais, su kuriais ta informacija susijusi, o ne prieš 24 valandas, maisto grandinės informacijos teikimo reikalavimai vykdomi sklandžiai. Taigi tikslinga nustatyti, kad ta pereinamoji priemonė būtų nuolatinė.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 853/2004 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 30 d.